Tegusad Eesti Noored

MTÜ Tegusad Eesti Noored (TEN) oli noorte loodud ja juhitud vabaühendus, mis näeb oma peamise eesmärgina ühiskonnateadlikkuse ja -huvi kasvatamist noorte hulgas, omamata seejuures poliitilist määratlust. TEN loodi mittetulundusühinguna 2001. aastal, ent tänaseks toimuvad üritused üle Eesti. TEN-i kuulub üle 500 liikme vanuses 14–26 aastat. Kokku on TEN-i üritustel osalenud hinnanguliselt üle 10 000 noore. TEN korraldas mitmesuguseid haridusliku iseloomuga üritusi. Ürituste korraldamisel tehti koostööd teiste vabaühendustega, koolidega, kohalike omavalitsustega, Eesti riigi ja rahvusvaheliste organisatsioonidega. TEN on Eesti Noorteühenduste Liidu asutajaliige ning teeb koostööd teiste noorteühendustega. Samuti osaleti üle-euroopalistes noorte koostööprojektides nagu Euroopa Noorteparlament. TEN-i põhitegevuseks olikolmepäevaste parlamentarismi ja demokraatlikke otsustusprotsesse tutvustavate simulatsioonide korraldamine nii kohalikul, riiklikul kui ka rahvusvahelisel tasandil. TEN korraldas Eesti eri paikades üle 30 regionaalse sessiooni, 20 üle-eestilist Euroopa Noorteparlamendi Eesti sessiooni ning 2003. ja 2012. aastal rahvusvahelise Euroopa Noorteparlamendi sessiooni Eestis. Lisaks korraldati muid üritusi: organisatsioonide (Riigikogu, kohalike omavalitsuste volikogud) simulatsioone, grupijuhtimise, meediasuhete ja ürituste korraldamise koolitusi, suve- ja talipäevi, jalgrattamatku, seminare jne. TEN kasvas väljas Euroopa Noorteparlamendi (European Youth Parliament, EYP) liikumisest. TEN-i loomise idee käis välja 1999. aastal EYP rahvusvahelisel sessioonis Weimaris osalenud Ragnar Siil (Gustav Adolfi Gümnaasiumist), algatusgruppi kuulusid samal sessioonil osalenud Kari Käsper ja Helena Sild ning EYP Hämeenlinna sessioonil osalenud Toomas Roolaid, Taavi Mängel ja EYP Stockholmi sessioonil osalenud Mikk Läänemets (kõik Gustav Adolfi Gümnaasiumist). Esimese suurema üritusena korraldati 2000. aasta sügisel Gustav Adolfi Gümnaasiumis esimene Euroopa Noorteparlamendi Eesti rahvuslik sessioon. Sessiooni president oli Ragnar Siil. TEN-i asutamise ettevalmistused kestsid kogu 2000. aasta, selleks korraldati kohtumisi ja koosolekuid, tehti ettepanekuid nii organisatsiooni tulevase nime, põhikirja, eesmärkide kui visuaalse identiteedi osas. TEN-i asutamiskoosolek toimus Prangli saarel 11.–13. mail 2001. Ametlik otsus TEN-i asutamiseks võeti asutajaliikmete poolt vastu 12. mail 2001. Kinnitati esimene juhatus, mida juhtis presidendina Ragnar Siil (aastatel 2001–2003), juhatuse liikmeteks valiti Toomas Roolaid, Taavi Mängel ja Mikk Läänemets. Lisaks juhatusele tegutses algusperioodil TEN-i nõukogu, mida juhtis Marlen Marmor; TEN-i peasekretär oli Ott Sarapuu. Üheks otsustuskohaks asutamiskoosolekul oli tulevase organisatsiooni nimi. Koosolekule eelnes aktiivne arutelu, mille käigus pakuti välja erinevaid variante. Koosoleku toimumise ajaks oli sõelale jäänud neli nimekuju: (1) Tegusad Eesti Noored, (2) Tegijad Eesti Noored, (3) Parle ja (4) Parlamentum. Asutamiskoosolek otsustas kinnitada organisatsiooni nimeks Tegusad Eesti Noored. Aastatel 2001–2002 valiti TEN-i president otse üldkoosoleku poolt, eraldi valiti juhatus. Alates 2003. aastast muudeti põhikirja ning üldkogu valib üheaastase mandaadiga juhatuse koosseisu, kes valib oma liikmete hulgast juhatuse esimehe. TEN-i presidendid ja juhatuse esimehed on olnud: Ragnar Siil (2001–2003) Toomas Roolaid (2003–2004) Triin Tuulik (2004–2006) Eric Katskowski (2006–2007) Martin Saar (2007–2009) Uku Talmar (2009–2011) Kati Pärn (2011–2012) Janne Kirmet (2012–2013) Karin-Liis Lahtmäe (2013–2014) Anna-Helena Saarso (2014–2015) Anette Piirsalu (2014–2015) Liora Anastasia Lemberg-Lvova (2016–2017) Diana Vederik (2017–2018) Jaana Sild (2018–2019) 2019/2020 aastal täitsid presidendi kohustusi Jan Robert Janson (Riiklik koordinaator) ja Kaja Silva Aulik (Rahvusvaheline koordinaator) (2019–2020) Frank Üksvärav (2020-2021) 2021/2022 aastal juhatuse esimeest ei valitud. Juhatus koosnes kolmest liikmest, kellele anti võrdne otsustusõigus: Joel Laanemäe, Linda Vaher ja Frank Üksvärav (2021-2022). Tegusad Eesti Noored Tegusad Eesti Noored Facebooki leht "mittetulundusühing Tegusad Eesti Noored | e-Äriregister". ariregister.rik.ee. Vaadatud 22. märtsil 2024.